Tirsdag eftermiddag udbrød der brand i en plæneklipper. Indsatslederen opfordrer folk til at huske at rengøre maskinerne for støv og tørt græs før brug.

Snedsted Skole i Thy var ved at få fodboldbanen klippet, da der pludselig udbrød brand i plæneklipperen. Branden var heldigvis allerede slukket, da beredskabsmandskabet nåede frem, så det eneste de skulle gøre var at eftertjekke, at alt var, som det skulle være. Branden får dog indsatslederen til at minde om, at man skal huske at tjekke, at maskinen er rengjort, før man tager den i brug. - Husk at sørge for, at der ikke sidder støv og tørt græs. For med en varm udstødning og varm kilerem, så kan der let gå ild i den, siger indsatsleder Henrik Gade Jespersen, fra Thisted Beredskab.